Jong man se heldedaad red werker uit plaasdamPieter de Beer (19) by die plaasdam waarin hy gespring het. (Foto: Verskaf) Die vaardighede wat ŉ jong man as Voortrekker-tjokker geleer het – en sy latere swemonderrig – het hom bes moontlik gehelp om die lewe van ŉ plaaswerker te red wat in ŉ plaasdam in die moeilikheid beland het. Pieter de Beer (19) doen tans saam met sy pa, Coen, werksondervinding op die plaas op voor hy later vanjaar met sy studie as meulmaker by Sol-Tech begin. Hulle is verbonde aan die Vaalbos Trust Boerdery naby Marble Hall in Limpopo. Pa en seun, asook Newton Charumbira, was Donderdag op die plaas besig om in die modder by ŉ besproeiingspompkamer te werskaf. Daar was nie ŉ kraan naby nie en Pieter en Charumbira het besluit om sommer hul skoene en hande by ŉ dam te gaan afspoel. Die dam is gevoer met plastiek en die rand is seepglad. Newton Charumbira was ongedeerd nadat Pieter hom te hulp gesnel het. (Foto: Verskaf) Charumbira het op die damwal gesit en skielik ingegly. “My pa het vir my geskreeu Newton kan nie swem nie,” vertel Pieter. Hy het nie twee keer gedink nie en is die yskoue water agter Charumbira aan. “Newton het my afgedruk om self boontoe te probeer kom – dis mos maar instink wat ŉ mens dit laat doen – maar ek kon kophou. “Ek het nogal gestres toe hy my onder druk, maar ek het dít wat ons geleer het om in die water te doen, toegepas.” Pieter sê hy het as jong seun by die Voortrekkers geleer wat om te doen wanneer iemand in die water in die moeilikheid beland. Hy het ook van gr. R tot gr. 12 swemlesse gehad en is ŉ bedrewe swemmer. Sy tweelingbroer, Coenraad, is ook ŉ kranige swemmer en is tans ŉ student aan Tuks se sportskool. Pieter sê hy kon Charumbira tot by die kant van die dam neem, maar die seepgladde damwal het die uitklimmery bemoeilik. Coen het ŉ tou gebruik om die twee sopnat en effe bewerig – maar albei ongedeerd – uit die water te help. Charumbira kon nie dadelik vir kommentaar bereik word nie. Lede van dié familie weifel klaarblyklik nie ŉ oomblik om in te gryp wanneer iemand in die nood is nie. Coen het verlede jaar self waarskynlik hom en sy broer, Hennie, se ma se lewe gered toe ŉ swerm bye die 74-jarige Johanna op die plaas toegetakel het. Johanna is meer as 300 keer gesteek. Coen het ingegryp om haar te help om tot in die swembad te kom waar hy hulle onder ŉ kombers toegemaak het om haar teen die bye te beskerm. Johanna moes hospitaalbehandeling vir die honderde steekplekke kry. Coen is self etlike kere gesteek in die poging om sy ma te help.